google/wiki40b huggingface dataset:
משוואת היל

משוואת היל היא משוואה בתחום הביוכימיה אשר משמשת לאפיון הקישור, בשיווי משקל כימי, בין חלבונים לבין הליגנדים שלהם (במרבית המקרים המשוואה משמשת לתיאור הקישור בין אנזימים לבין הסובסטרטים שלהם). המשוואה קרויה על שמו של ארצ'יבלד היל, ביופיזיקאי שפיתח אותה בשנת 1910 כאשר תיאר את הקישור הסיגמוידאלי של חמצן להמוגלובין.

משוואת היל ושימושיה

במקרים רבים בביוכימיה קשירת ליגנד (או סובסטרט באנזימים) אחד לחלבון גורמת לשינוי (עליה או ירידה) בזיקה של ליגנדים נוספים לאותו חלבון. התנהגות זו נקראת קואופרטיביות. משוואת היל מתארת את החלק היחסי (פרקציה) של החלבון אליו קשורים ליגנדים כפונקציה של ריכוז הליגנדים, ומאפשרת לאמוד את מידת הקואופרטיביות של החלבון.

משוואת היל:   

ובצורתה הלוגריתמית (המהווה, למעשה, ליניאריזציה של משוואת היל):  
[L] מייצג את ריכוז הליגנד.

Kd הוא קבוע הדיסוציאציה (כימיה) (קבוע שווי משקל עבור ריאקצית ניתוק הקשר בין הליגנד לחלבון).

KA מייצג את ריכוז הליגנד שבו חצי מכמות אתרי הקישור בחלבון מאוכלסת על ידי ליגנד (50% קשירה).

n קרוי מקדם היל ומייצג את מידת הקואופרטיביות. השיפוע המתקבל במשוואת היל הליניארית הוא מקדם היל.
וינס ווהן

ביוגרפיה

ווהן נולד במיניאפוליס, מינסוטה, ארצות הברית, אימו קנדית ואביו אמריקאי. לו שתי אחיות גדולות: ויקטוריה וולרי. הוריהם התגרשו ב-1991.
ווהן גדל בכפר באפאלו גרוב שבאילינוי. בילדותו עסק במשחקי פוטבול והיאבקות. בנעוריו עבר ללייק פרוסט, אילינוי, שם סיים בהצטיינות את לימודי התיכון ב-1988. מגיל צעיר פיתח ווהן התעניינות בתחום התיאטרון, והחליט בשנת 1987 להפוך לשחקן, לאחר שהיה מעורב בתאונת דרכים שקטעה את הקריירה הספורטיבית אליה שאף.

קריירה

ב-1988 השתתף ווהן בפרסומת לטלוויזיה, ולאחר מכן עבר להוליווד. בשנת 1989 הופיע בתוכנית הטלוויזיה זוכת פרס גלובוס הזהב "China Beach". סרטו הראשון של ווהן היה "רודי" ב-1993.
ב-1996 פרץ ווהן לתודעה בזכות תפקידו הראשי בסרט "Swingers". 
בשנת 1997 הבמאי סטיבן ספילברג ליהק אותו לסרט שובר הקופות "פארק היורה: העולם האבוד", תפקיד שנתן לווהן חשיפה גדולה בתפקיד הצלם ניק ואן אוון.
ב-1998 שיחק בגרסה חדשה לסרטו של אלפרד היצ'קוק, "פסיכו". הוא גם הופיע בסרט "בחזרה למלזיה".
בשנת 2000 הופיע ווהן בסרט "תא קטלני". ב-2001 שיחק במותחן "עד לרצח", ובקומדיה "זולנדר". ב-2003 הופיע בקומדיה "מועדון החברים".
ב-2004 הופיע ווהן בסרטו של בן סטילר, "סטארסקי והאץ'". ווהן שיחק גם בסרט "והרי החדשות", ובקומדיה "דודג'בול - תפוס את החיים בביצים". ב-2005 שיחק בשובר הקופות "מר וגברת סמית'", ובסרט "לדפוק חתונה" לצד אווהן וילסון. באותה שנה שיחק ווהן בסרט "בי קול".
בשנת 2006 שיחק בתפקיד גרי גרובובסקי בקומדיה של פייטון ריד, "הצד שלו, הצד שלה". ב-2009, הוא כיכב בסרט "טיפול זוגי". 
ב-2016 שיחק בדרמת הפשע של פיטר בילינגסלי "במנוסה".

חיים אישיים

ווהן הוא רפובליקני, אולם השתתף גם בכנסים ליברטריאנים.
בשנים 2005–2006, יצא ווהן עם השחקנית האמריקאית ג'ניפר אניסטון.
ב-2009, התארס לסוכנת הנדל"ן הקנדית, קיילה וובר. נישאו ב-2010. לזוג נולדו בת ובן.
יום עסקים

יום עסקים קובע את הזמן בו נעשים חיובים וזיכויים בפעולות בנקאיות. על מנת לאפשר ביטחון בפעילות הכלכלית, מבקשים לקבוע אותם מראש. המועדים תלויים באירועים רבים, למשל סופי שבוע, חגים, חופשות, וגם, באסונות המוניים בלתי צפויים. על כן הם משתנים בין אזורים שונים, ואף במפתיע. אך על מנת להקל על סחר בין אזורי ובינלאומי, יש ניסיון להתחשב במועדי ימי העסקים שבאזורי סחר עיקריים אחרים.
הורולוגיה

הורולוגיה (באנגלית: Horology הקשורה למונח בלטינית horologium שבא מיוונית ὡρολόγιον, "כלי מדידה שמראה את השעה") הוא מדע העוסק במדידת הזמן. 
שעוני קיר, שעוני יד, שעונים מכניים, שעוני שמש, שעוני חול, שעוני מים, קוצבי זמן (טיימרים), שעוני נוכחות, כרונומטר ימי ושעונים אטומיים הם כולם דוגמאות לכלי מדידה המשמשים לקביעת הזמן. בשימוש הנוכחי, הורולוגיה מתייחסת בעיקר למדע של מכשירים מכניים לשמירת הזמן, בעוד כרונומטריה היא מונח רחב יותר הכולל מכשירים אלקטרוניים, אשר החליפו במידה רבה את השעונים המכניים בזכות דיוקם הטוב יותר בשמירה על הזמן.
אנשים המתעניינים בהורולוגיה נקראים הורולוגים. מונח זה משמש הן אנשים העוסקים באופן מקצועי עם מנגנון הזמן (שענים) והן חובבי וחוקרי הורולוגיה. להורולוגיה ולהורולוגים יש ארגונים רבים, הן אגודות מקצועיות והן אגודות מדעיות. ארגון ההורולוגיה הגדול ביותר בעולם הוא ה-NAWCC, האיגוד הלאומי של אספני שעונים, שבסיסו בארצות הברית, אך יש לו גם סניפים ושלוחות מקומיות ברחבי העולם.
גרג הנרי

ביוגרפיה

הנרי נולד בלייקווד שבמדינת קולורדו. הוא ידוע בעיקר מהופעתו בתפקיד הרוצח הסדרתי דניס ראדר בסרט הטלוויזיה "The Hunt for the BTK Killer", ומתפקידיו בסרטי קולנוע כגון "פייבאק" ב-1999, ו"תעתועי גוף" בבימויו של בריאן דה פלמה משנת 1984. הנרי המשיך לשתף פעולה עם דה פלמה והופיע בשישה מסרטיו.
בטלוויזיה הופיע הנרי ביותר מ-75 סדרות ותוכניות בהן "הנובוריצ'ים", "פיירפליי", "בנות גילמור", "24", "זאב מעופף", "CSI", "רצח במשיכת קולמוס", "מטלוק", "פרקליטי אל איי", "פלקון קרסט", "בלשים בלילה", "מגנום, בלש פרטי", "עני ועשיר, חלק שני", "המנטליסט", "קאסל", "Glee", "סוכן מחוק" ו-"Breakout Kings".
הנרי גילם את יו פאנטה לצדם של אדי איזרד ומיני דרייבר בסדרת הטלוויזיה "הנובוריצ'ים". הוא שיחק בתפקיד דובס בסדרה "צווארון לבן" ברשת USA, ובדמות הוליס דויל בסדרה "סקנדל" של רשת ABC. ב-10 ביוני 2013 החל להופיע בתפקיד הבלש קארל רדיק בסדרת הדרמה "ההריגה". ב-2014 הופיע בתפקיד קטן בסרט מבית מארוול "שומרי הגלקסיה". עוד השתתף בסדרה "גיהנום על גלגלים" ובסדרה "המעקב".

חיים אישיים

הנרי נשוי לבמאית התיאטרון האמריקאית ליזה ג'יימס. בני הזוג חיים בלוס אנג'לס.
מטען צבע

מטען צבע, בפיזיקת חלקיקים, הוא תכונה פיזיקלית המתקשרת לכוח הגרעיני החזק בתורת הכרומודינמיקה הקוונטית. תכונה זו מאפיינת קווארקים וגלואונים. תכונה זו אנלוגית בצורה מסוימת לתכונה אחרת - המטען החשמלי, אך שונה ממנה בהיבטים טכניים רבים עקב היותו של המודל המתמטי של כרומודינמיקה קוונטית מסובך יותר. לתכונה זו אין קשר לתכונת ה"צבע" המוכרת מחיי היום-יום, מה גם שלצבע הנראה אין משמעות בסדרי גודל של גרעין האטום. שם זה נבחר לייצוג תכונה זו היות שלתכונה זו ישנם שלושה "סוגים" בדומה לשלושת צבעי היסוד המוכרים מחיי היום-יום.
בשנת 1964, מעט לאחר שהוצע לראשונה קיומם של הקווארקים, הציע המדען האמריקאי אוסקר גרינברג את קיום תכונה זו כדי להסביר את הסתירה שהתקיימה, לכאורה, עם עקרון האיסור של פאולי.
לפי התורה הכרומודינמית, כל קווארק יכול לקבל אחד משלשה צבעים: אדום (r), ירוק (g) או כחול (b) וכל אנטי-קווארק יכול לקבל אחד מה"אנטי-צבעים" אנטי-אדום, אנטי-ירוק או אנטי-כחול (ar או ag או ab). באופן דומה, מטענו של כל גלואון מורכב משילוב בין שני צבעים, כך שייתכנו 9 צירופים שונים, כאשר בפועל התגלה כי ייתכנו 8 צירופים בלבד.
אלוף הראבן

אלוף הרְאבן (23 באפריל 1926 – 23 בפברואר 2016), היה איש קהילת המודיעין, הוגה דעות, פרשן פוליטי ויזם חברתי ישראלי.

ביוגרפיה

אלוף הראבן נולד במושבה הגרמנית בחיפה בשנת 1926 לאביו דוד שטיינברג, שהיה מהנדס טלפוניה בשרות הטלפון של המנדט הבריטי ואמו, תחייה לבית אפשטיין, שהייתה פסנתרנית. שמו המיוחד בא מסבו, יצחק אפשטיין, מורה וממחדשי השפה העברית, ששלח רשימת שמות מומלצים להוריו שהראשון מביניהם היה "אלוף", והוריו אימצו שם זה.
את לימודיו התיכוניים עשה בבית הספר הריאלי בחיפה, ולאחר מכן סיים בלונדון סקול אוף אקונומיקס תואר ראשון במדע המדינה. בשנת 1948 חזר ארצה והתגייס לצה"ל. הוא שובץ למודיעין חיל התותחנים, משם עבר עד מהרה ליחידת המחקר של אגף המודיעין. הראבן שירת בצה"ל עד שנת 1964 והשתחרר בדרגת סגן-אלוף. בזמן שרותו שימש ב-1954 ראש לשכתו של ראש אגף המודיעין, בנימין גיבלי ושל יורשו בתפקיד, יהושפט הרכבי. בשנת 1962 התמנה לסגן הנספח הצבאי של ישראל בצרפת וקשר קשרים עם שירות הביון הצרפתי. 
ב-1964 התגייס למוסד ושירת בו עד שנת 1970, עסק בפיתוח קשרים מדיניים חשאיים במזרח התיכון ובסיוע לכורדים בעיראק. לאחר מכן עבר לנהל את מחלקת ההסברה במשרד החוץ, תפקיד אותו מילא במשך ארבע שנים. בתקופה זו הציע לקלוד לנצמן את הרעיון לעשות את הסרט שואה.
לאחר מכן עבר לאקדמיה ומונה למנהל "מכון שילוח" באוניברסיטת תל אביב, שהתגלגל להיות "מרכז דיין ללימודי המזרח התיכון". לאחר שנתיים בתפקיד זה עזב את האוניברסיטה והצטרף כעמית למכון ון ליר. עם פרישתו מהמכון בשנת 1991 הקים, יחד עם עמית ערבי, פייסל עזאיזה, את עמותת "סיכוי - לקידום שוויון אזרחי", לקידום שוויון אזרחי לערבים בישראל. משנת 2006 שימש הראבן יושב ראש עמותת "בין אדם לאדם", לקידום כבוד האדם כערך מוביל.
בשנת 1998 קיבל את אות זכויות האדם ע"ש אמיל גרינצוויג ז"ל. ב-2007 זכה בפרס יושב-ראש הכנסת לאיכות החיים.
אלוף הראבן היה נשוי לסופרת שולמית הראבן, ואב לשני ילדים: איתי הראבן והסופרת גַּיִל הראבן.
אדיר זיק

ביוגרפיה

אדיר זיק נולד בתל אביב, למשפחה חילונית. כנער חזר בתשובה. למד באוניברסיטה העברית בירושלים וכתב טור סאטירי בעיתון הסטודנטים "פי האתון", עליו חתם בשם "ז' אדיר". בשנת 1964 יצא לארצות הברית ללימודי קולנוע ב-UCLA, ובמקביל היה שליח של בני עקיבא. כשחזר ארצה היה ממייסדי הטלוויזיה הישראלית, ובכך היה בין ראשוני אנשי הטלוויזיה מהציבור הדתי-לאומי. במשך שנים רבות הפיק את חידון התנ"ך העולמי ביום העצמאות.
זיק היה מקורב לתנועה לכינון המקדש, היה מהעולים להר הבית ואף סייע לתנועה בהכנת סרטים לעידוד העלייה להר הבית. זיק היה מהפעילים הבולטים בבית הכנסת הייחודי של שכונת מגוריו, גבעת המבתר וממנהיגי נוסח התפילה המשותף לכל העדות בבית כנסת זה. הקהילה הדתית לאומית של גבעת המבתר התפללה במשך עשרים ואחת שנים בלא הפרדה לעדות וניסתה להפיץ שיטה זו גם במקומות אחרים.
בשנת 1992, עם הקמת ממשלת ישראל העשרים וחמש בראשות יצחק רבין, החל לשדר בתחנת הרדיו "ערוץ 7" את אחת התוכניות הפופולריות ביותר בתחנה, שנקראה "זיקוקין של אדיר". בתוכנית, ששילבה ביקורת פוליטית עם סיפורים ומתכונים, הטיח זיק ביקורת קשה בממשלה על מדיניותה כלפי הפלסטינים ובמיוחד על חתימת הסכמי אוסלו. בשידוריו הציג סגנון ייחודי ושימוש בביטוים כמו "הצ'יפּ הדפוק" - שורש רגשי-הנחיתות של חובשי הכיפה הסרוגה. הוא נהג לטעון כי לתקשורת הכללית יש הטיה לשמאל. זיק היה פעיל בחלוקת כספי צדקה וניצל את תוכניתו ברדיו לקרוא לאנשים לתרום לנזקקים.
מאז החל ערוץ 7 להוציא את העיתון "בשבע", כתב זיק עד פטירתו טור שבועי בעיתון שהיה רווי בביקורת כלפי שחיתויות שונות.
זיק התפרסם בעקבות הדברים הנוקבים שהטיח בראש הממשלה המנוח יצחק רבין, ימים ספורים לאחר הירצחו. "רבין ופרס הם שני בוגדים שנקנו בכסף", אמר אז זיק והוסיף, "הם נתנו את ארץ ישראל לאויבים". בהזדמנות אחרת אמר זיק כי צריך "לקרוע לפרס את הצורה". בעקבות הדברים התגברו הקולות שקראו לסגירת ערוץ 7 וכינו את דבריו של זיק הסתה.
אדיר זיק היה ממפיצי תאוריות הקשר על רצח רבין. כתב טור בשם "שמפניה, יין נסך". בין השאר, עקב זיק אחרי סוכן השב"כ אבישי רביב, ואף דיווח בתוכניתו על פעילותו של רביב (ממקום מגוריו ועיסוקיו ועד יציאה למסעדה) ואף גילה שהוא מקבל משכורת חודשית קבועה מהשב"כ, זאת על סמך דיווחים של מאזיני התוכנית. פעילותו זו, ובפרט מסירת עדותו של בני אהרוני, מידידיו של רביב, לסגן השר מיכאל איתן, הוותה לחץ להגשת כתב אישום כנגד רביב, אשר זוכה בסופו של דבר בבית המשפט.
בשנת 2003 הועמד לדין, יחד עם מנהלים נוספים בתחנת הרדיו "ערוץ 7", בגין חלקו בשידורים הבלתי חוקיים של התחנה, ונדון לארבעה חודשי מאסר על תנאי ולחתימה על התחייבות כספית על סך 20,000 ש"ח להימנע מלעבור תוך שנתיים מהיום עבירה שבה הורשע.
זיק נפטר ב-6 בפברואר 2005 בירושלים ממחלת סרטן הוושט. השאיר אחריו אישה ושישה ילדים.
Oops!... I Did It Again

רקע האלבום.

האלבום עירבב בלדות ושירי פופ, מה שגרם לביקורות חריפות מצד המבקרים אשר טענו שספירס היא מושא הערצה ללא שום כישרון מוזיקלי. לעומת זאת, מבקרים אחרים טענו שספירס עמדה בציפיות והגישה אלבום פופ תיאור וטוב. מגזין המוזיקה "רולינג סטון" נתן לאלבום 3.5 כוכבים.

הצלחת האלבום

לפי חברת התקליטים של ספירס, ג'ייב רקורדס, האלבום מכר יותר מ-500,000+ עותקים ביום הראשון למכירה. האלבום נכנס למקום הראשון במצעד הבילבורד בארצות הברית לאור מכירות של 1,300,000 מיליון עותקים לאחר שבוע בלבד בחנויות, מה שהכתיר את ספירס כאמנית המוכרת ביותר בשבוע הראשון ליציאת אלבום. בשבוע השני מכר האלבום 612,500+ עותקים וירד למקום השני במצעד. לאחר שבוע נרשמה ירידה נוספת למקום השלישי, אמנם האלבום נשאר במקום זה במשך 17 שבועות. בבריטניה ובאוסטרליה הצליח להגיע למקום השני במצעדי מכירות האלבומים.
האלבום כבש את מצעדי האלבומים ב-15 מדינות שונות והפך להצלחה בין לאומית וקיבל כ-2 תוארי זהב ו-21 תוארי פלטינה שונים ברחבי העולם והיה לאלבומה השני של ספירס עם תואר יהלום, עם מכירות של כ־10,411,000+ מיליון עותקים בארצות הברית. האלבום היה מועמד לפרס גראמי בקטגוריית "Best Pop Vocal Album", ושיר הנושא של האלבום היה מועמד בקטגוריית "Best Female Pop Vocal Performance", אך ספירס לא זכתה בשתי הקטגוריות.

סיבוב הופעות Oops!... I Did It Again World Tour

ב-20 ביוני 2000, יצאה ספירס לסיבוב הופעות השני, ששמו Oops!... I Did It Again World Tour שנושא את שם האלבום Oops!... I Did It Again. ספירס הופיעה ב-109 הופעות, 27 הופעות באירופה, 81 הופעות בצפון אמריקה, הופעה 1 בדרום אמריקה עם רווח של כ־40.5 מיליון דולר.

הצלחת הסינגלים

סינגל הבכורה, "Oops!... I Did It Again" יצא לאור ב-27 במרץ 2000. השיר הגיע לעשרות המובילים במצעד הבילבורד, ולמקום הראשון בעוד כ-15 מדינות בעולם. הסינגל יצא בפורמט 12" מה שגרם למכירותיו הנמוכות. עם זאת, השיג 5 תוארי זהב בעולם, ו-5 תוארי פלטינה, ופלטינה כפולה בשוודיה ומכר כ־6,000,000+ עותקים בעולם. ספירס הופיעה עם השיר בטקס פרסי ה-VMA ובשנת 2017 בילבורד הכתיר את הופעתה במקום ה-14 במצעד 100 ההופעות הטובות בכול הזמנים.
ב-8 באוגוסט 2000 יצא הסינגל השני, "Lucky". השיר הגיע למקום הראשון באוסטריה, שווייץ, אירופה, גרמניה, שוודיה ולעשרות הגדולים בעוד כ-14 מצעדים בעולם.
ב-13 בנובמבר 2000 יצא הסינגל השלישי, "Stronger". הגיע למקום השלישי באירופה והיה מועמד ל-פרס הווידאו-קליפים של MTV לקליפ הפופ הטוב ביותר, ולפרס בחירת הקהל ניקלודיאון.
ב-15 בינואר 2001 יצא הסינגל הרביעי והאחרון, "Don't Let Me Be the Last to Know". השיר נכשל באמריקה ואוסטרליה ולא נכנס כלל למצעד הבילבורד, למרות זאת קיבל הצלחה גדולה ברומניה וכבש את המצעד והפך למעמד זהב בבלגיה ודנמרק.
דפנה ליאל

ביוגרפיה

דפנה ליאל נולדה בשנת 1983 בירושלים, בתם של אלון ליאל, מנכ"ל משרד החוץ ומומחה לטורקיה, ורחל ליאל, יושבת ראש הנהלת האגודה לזכויות האזרח.
בהיותה בשמינית, בשנת הלימודים תשס"א, (2000–2001) כיהנה כיושבת ראש מועצת התלמידים והנוער הארצית. בתקופתה, המועצה הייתה שותפה בחוק זכויות התלמיד. ליאל מעידה על עצמה שחוק זה הוא שיא עבודתה כיו"ר המועצה.
שירתה בצה"ל ככתבת צבאית ועורכת בגלי צה"ל. לאחר שחרורה מצה"ל שימשה במשך 4 שנים, ככתבת פוליטית ומגישת מהדורת החדשות המרכזית בערוץ 99 - ערוץ הכנסת. בחודש יולי 2008 החלה לשמש כמבזקנית בחברת החדשות של ערוץ 2 ובמקביל, ככתבת החברה בירושלים. בהמשך מונתה לכתבת החינוך. ככתבת חינוך ערכה כתבות תחקיר חברתי בנושא הצפיפות בגני הילדים. כתבות תחקיר אלו היו המניע להוספת סייעת נוספת לגנים. ועל תחקירים אלה, זכתה ליאל בשנת 2015 בפרס פרימור לתחקירים עיתונאיים.
באוקטובר 2015, מונתה לכתבת הכנסת.
בחודש מרץ 2017 החלה להגיש את הפודקאסט "עושים פוליטיקה" העוסק בפוליטיקה ישראלית, במסגרת רשת הפודקאסטים "עושים היסטוריה" בהפקתו של רן לוי. במסגרת הפודקאסט באים לידי ביטוי רעיונות והבנות שלא ניתנים להמחשה בזמן שידור החדשות שם אירוע רודף אירוע. הפודקאסט מביא זוויות ראייה על תכנים עם אופי פוליטי הנוגע לחיי כל אזרחי מדינת ישראל.
מ-2018 ליאל היא מגישה מחליפה של התוכנית "שש עם" בקשת 12.
ליאל היא בעלת תואר ראשון במדעי המדינה וביחסים בינלאומיים.
נשואה לביולוג ד"ר יואב באומן, ולהם שני ילדים.
טריאתלון בישראל

ענף הטריאתלון בישראל התפתח רבות בשנים האחרונות, גם בעקבות ההכרה הבינלאומית בו כענף ספורט, וגם בעקבות ההשתתפות הגדלה של משתתפים בתחרויות.

איגוד הטריאתלון הישראלי ומוסדות ישראליים

איגוד הטריאתלון הישראלי (ITA), המונה כ-2,000 חברים, מאגד בתוכו את רוב התחרויות המתקיימות בישראל.
האיגוד אחראי לארגון כ-15 אירועי טריאתלון ודואתלון במרחקים שונים. עונת הטריאתלון מתחילה בחודש מרץ כאשר אליפות המדינה, הסוגרת את העונה, מתקיימת מדי סוף שנה באילת.
פנימיות ספורט בישראל, ביניהם "וינגייט", מנהלים פנימיה הישגית של נוער ישראלי, שבה נמצאים מיטב ספורטאי הנוער של ישראל.
יו"ר איגוד הטריאתלון הנוכחי הוא מיכאל זיו שנבחר לכהונה שנייה החל מינואר 2016 . לצידו מכהנים עוד 8 חברי ועד מנהל, חברי וועדת ביקורת ומתנדבים נוספים.
מותק, הילד השתגע 3

עלילה

בסרט זה ג'וניור הילי (ג'סטין צ'פמן) מאוהב בילדה בשם טיפאני ועושה הכל כדי לצאת איתה, גם אם זה להביס את דיוק, בלייד וקורקי המאהבים שלה. לשם כך, הוא מצטרף לצופים מקבל תפקיד בהצגת התיאטרון "פיטר פן" (בתור שיח) ומצטרף לקבוצת הוקי קרח. כמו כן, בן הילי (וויליאם קאט) מתאהב באישה בשם שרה ומנסה להתמודד עם בוץ', האקס מרושע שלה. בסרט מופיע גם מר פיבודי בתור רופא שיניים אשר עשה לג'וניור גשר בפה. לאחר שג'וניור שם את הגשר באקווריום, הוא הפעיל גז צחוק על פיבודי ועל העוזרת שלו קיקי וכבל אותם לכיסא ולמאוורר. כדי לקבל את טיפאני הביס ג'וניור את שלושת המחזרים דיוק בלייד וקורקי. לאחר שנצחו בתחרות הספורט בן קיבל את שרה וג'וניור קיבל את טיפאני, ודיוק בלייד וקורקי חבושים מפציעות. בסוף הסרט, ג'וניור תלש לטיפאני את השמלה כי היא נדנדה לו, לאחר מכן הוא התאהב בילדה אחרת, אשר גם לה היה גשר, המחופשת למכשפה והיא גם התאהבה בו.
יוהאן וילהלם, הנסיך הבוחר מפפאלץ

חייו

יוהאן וילהלם נולד בדיסלדורף ב-19 באפריל 1658, לפיליפ וילהלם, הנסיך הבוחר מפפאלץ ואליזבת אמליה, רוזנת הסן-דרמשטדט, בתם של גאורג השני, רוזן הסן-דרמשטדט וסופיה אלאונורה מסקסוניה. בשנת 1678 התחתן יוהאן וילהלם עם מריה אנה יוזפה, ארכידוכסית אוסטריה, בתם של פרדיננד השלישי, קיסר האימפריה הרומית הקדושה ואלאונורה גונזגה, ובשנת 1679 ויתר לו אביו על דוכסויות יוליך וברג. בשנת 1689 מתה אשתו ללא ילדים, ויוהאן וילהלם התחתן עם מריה אנה לואיזה דה מדיצ'י, בתם של קוזימו השלישי דה מדיצ'י, הדוכס הגדול של טוסקנה ומרגריט לואיז ד'אורליאן, אך גם ממנה לא היו לו ילדים.
בשנת 1690 מת אביו פיליפ וילהלם, הנסיך הבוחר מפפאלץ, ויוהאן וילהלם עלה לשלטון במקומו. לאחר עלותו לשלטון, העביר יוהאן וילהלם את בירת הנסיכות מהיידלברג לדיסלדורף, ובשנת 1697 נחתם הסכם רייסווייק, ובו הסיר לואי הארבעה עשר, מלך צרפת את טענתו לבעלות על חלק מנסיכות הבוחר מפפאלץ. בשנת 1705 הכריז יוהאן וילהלם על סובלנות דתית בנסיכות, בהשפעת פילגשו דורותיאה פון ולן.
ב-8 ביוני 1716 מת יוהאן וילהלם בדיסלדורף ללא ילדים, ואחיו קרל השלישי פיליפ, הנסיך הבוחר מפפאלץ עלה במקומו לשלטון.
הזאבים של גרייס

על הסופרת

מגי סטיווֹטֶר מתגוררת עם משפחתה בווירג'יניה. היא מעידה שהייתה "תולעת ספרים" מילדותה. היא מאיירת חובבת, ומנגנת להנאתה בכמה כלים, ביניהם: נבל קלטי, פסנתר וחמת חלילים. היא מספרת שהרעיון לטרילוגיה "הזאבים של גרייס" נולד בזמן שחלמה חלום על זאבים ביער חורפי, ועל ילדה ששומרת בלבה סוד: "למרות שלא ידעתי מהו הסוד, התעוררתי, כתבתי סיפור קצר, ואז הבנתי שאלה היסודות לספר החדש שלי."

על הספרים

ספרי הטרילוגיה תורגמו ל־32 שפות, והיו לרבי־מכר באירופה ובאמריקה. הספר הראשון בסדרה, "רעד", זכה בפרסים רבים ונבחר לספר השנה על ידי איגוד הספריות האמריקני (ALA).

רעד

בעיירה מרסי פולז (באנגלית: Mercy Falls, בתרגום מילולי: "מפלי הרחמים") יש זאבים רבים, אך תושבי העיירה אינם יודעים שרובם הם אנשי-זאב. בחורף הם זאבים, אך כאשר מזג האוויר חם מספיק (בחלק מעונת הקיץ), הם חוזרים לדמותם האנושית.
גרייס היא נערה בת 17, בעיצומו של גיל ההתבגרות. היא מצטיינת בלימודיה, אבל לא מייחסת להם חשיבות רבה. ההורים של גרייס נותנים לה לגדל את עצמה, בעוד הם עסוקים בעיקר בחייהם הפרטיים. לרוב הם מעדיפים לצאת לבלות בלעדיה. כשהייתה בת שמונה, חטפה אותה להקת זאבים מהנדנדה עליה ישבה. מסיבה לא ברורה, גרייס שרדה. אחד הזאבים הציל את חייה, ומאז הוא שומר עליה. כל חורף הוא עומד בקצה היער הקרוב לביתה. הוא מביט בה בעיניו הצהובות, והיא מביטה בו בחזרה. היא לא מודעת לכך שהוא יכול לחזור להיות אדם כשחם בחוץ. אבל בעיירה הקפואה שבה היא מתגוררת אין הרבה ימי קיץ, וההזדמנויות שלו לפגוש בה הולכות ומתמעטות, בעיקר משום שימיו כבן אנוש הולכים ואוזלים.

שהות

סם וגרייס מצאו זה את זה, וכעת עליהם להילחם כדי להישאר יחד. אבל סם שוקע בהרהורים על עברו כזאב, וגרייס מתמודדת עם עתיד שהופך להיות פחות ופחות בטוח. לתוך עולמם נכנס קוֹל, זאב חדש שעברו מלא כאב וסכנה. והוא נאבק בשדים הפנימיים שלו, נלהב לקראת חייו החדשים כזאב ומכחיש את קשריו הקודמים כאדם. בשביל גרייס, סם וקול, החיים הם מאבק תמידי בין שני כוחות – זאב ואדם. גם האהבה חושפת שני פנים – נוסכת שלווה וגם מטלטלת, משחררת וגם לוכדת. כשעולמם הולך ומתמוטט סביבם, רק האהבה שעדיין משתהה תוכל להציל אותם.

נצח

כשסם פגש את גרייס, הוא היה זאב והיא הייתה נערה. סם נאבק להפוך לנער, ויחד, בכוחה של אהבת אמת, הם גברו על המרחק שהפריד ביניהם. וכך היה אמור סיפורם להסתיים. אבל גרייס לא נועדה להישאר אנושית. כעת היא הזאבה, ועל הזאבים של מרסי פולז מרחפת סכנת מוות - מסע ציד ראוותני שמאיים לשים קץ לחייהם.
יחסי גרמניה–סוריה

היסטוריה

היחסים בין סוריה וגרמניה המערבית כוננו בשנת 1953, ועד מהרה נפתחה שגרירות סוריה בבון. בשנת 1965 ניתקה סוריה את יחסיה עם מערב גרמניה, בעקבות כינון היחסים עם ישראל, אולם בשנת 1974 כוננו היחסים מחדש. כמו כן, בשנת 1969 כוננה סוריה יחסים דיפלומטים עם גרמניה המזרחית, ופתחה שגרירות בברלין. לאחר איחוד גרמניה מחדש בשנת 1990, העבריה סוריה בשנת 2003 את שגרירותה בגרמניה לברלין.
בשנת 2011 פרצה מלחמת האזרחים בסוריה, מה שגרם לגרמניה להשבית את פעילות שגרירותה בדמשק, ובשנת 2012 הכירה גרמניה בארגון האופוזיציה הסורית. בעקבות המלחמה הממושכת ברחו פליטים רבים מסוריה לאירופה, וכמה מאות אלפים מהם נקלטו בגרמניה, מה שגרם לזעם ציבורי גדול בגרמניה כלפי הקנצלרית אנגלה מרקל.

יחסים דיפלומטיים

גרמניה מחזיקה בסוריה שגרירות בדמשק וקונסוליה כללית בחלב, ואילו סוריה מחזיקה בגרמניה שגרירות בברלין וקונסוליה כללית בברמן.
סכסוך אתני

סכסוך אתני הוא סכסוך - בדרך כלל הכוונה לסכסוך אלים, כגון מלחמה - הנובע מיריבויות בין קבוצות אתניות שונות והשאיפות הלאומיות שלהם. סכסוכים אתניים הפכו לסוגיה חשובה ביחסים בינלאומיים ובמדע המדינה בשל העובדה כי הם הפכו לנפוצים יותר (או למצער, בולטים יותר בתקשורת), מאז תום המלחמה הקרה; ובשל העובדה כי לעיתים קרובות מתרחשים בהם פשעי מלחמה או אפילו רצח עם. ההסברים המדעיים לשורשי סכסוכים אתניים מתחלקים בין שלוש אסכולות: הסברים פרימורדיאליים; הסברים אינסטרומנטליים; והסברים קונסטרוקטוביסטיים. האקדמיה עוסקת בין היתר גם בשאלה כיצד ניתן למנוע סכסוכים אתניים.
הפרעה אורגנית

הַפְרָעָה אוֹרְגָּנִית או מחלה אורגנית הוא מונח המתאר מצב של הפרעה בהתנהגות, שמקורו בגופו של האורגניזם, ושנוצר בעקבות שינוי באיברים, ברקמות או בחומרים הכימיים המצויים בהם. זאת בניגוד להפרעות שמקורן האורגני אינו ידוע, ומניחים כי הוא פסיכולוגי; אלו מכונות הפרעות פסיכוגניות. המונח הפרעה אורגנית משמש לעיתים גם כשם נרדף לבעיות מוחיות-נוירולוגיות, שמקורן במוח. 
המונח הפרעה אורגנית יכול לתאר כל מחלה שמקורה בשינוי חלק מחלקי האורגניזם למשל אוליגואנצפאליה. עם זאת, הצורך בשימוש במונח הזה, נוצר בפרט במקרים גבוליים שבהם לא ברור בבדיקה ראשונית אם מקור ההפרעה נפשי או לא. ישנו מספר הפרעות התנהגותיות הנבדקות תחילה בבדיקות אורגניות ולפי התוצאות מתקבלת ההחלטה אם יש צורך בטיפול תרופתי או פסיכולוגי. לדוגמה, לעיתים קרובות נבדקות הפרעות שינה כדי לברר האם מקורן בשינוי אורגני או בשינויים פסיכוגניים, כדי להחליט כיצד לטפל בבעיה.
יוביסופט

היסטוריה

החברה נוסדה על ידי חמישה אחים למשפחת גיאמור, במרס 1986 בצרפת. איבס גולימות עשה מספר עסקאות עם חברות כמו Electronic Arts, Siera Entertainment, ו-MicroProse על מנת להפיץ את המשחקים שלהם בצרפת. עד שנת 1990, יוביסופט הרחיבה את קהל היעד והפיצה את משחקיה בין השאר בארצות הברית, בבריטניה ובגרמניה.
בשנות ה-90 המוקדמות, יוביסופט יזמה הפצה של משחקים בפיתוח ביתי שיצא לפועל בשנת 1994 בפתיחת הסטודיו שלה במונטריאול שבקנדה, תחת השם יוביסופט מונטריאול, שהפך מאוחר יותר למשרדה הראשי.
יוביסופט הפכה לחברה ציבורית לראשונה בשנת 1996, והמשיכה בהרחבת המשרדים שלה מסביב לגלובוס.
בשנת 2000, יוביסופט רכשה את Red Storm Entertainment.
לאורך השנים יוביסופט רכשה חברות רבות, עם הרכישות שלה היא השיגה את הזכיינות על כותרים רבים שלא היו שייכים לה. כך לדוגמה הם תמכו במטריקס אונליין, השיגו את הזכיינות לכותר מיסט, ואת הזכיינות לאחת הכותרים היותר מוצלחים שלה הנסיך הפרסי.
יוביסופט בשנת 2008 קנו את Massive Entertaiment, חברה שהייתה אחראית לפיתוחי משחקי אסטרטגיה מ-Microsoft. החברה פיתחה כותרים מוצלחים כמו Far Cry 3, או הכותר החדש מבית יוביסופט - Tom Clancy's The Division. עם התפרקות THQ הם רכשו את הזכויות על South Park: The Stick of Truth.

אולפנים

כחברה העצמאית לפיתוח משחקי מחשב הגדולה השלישית בעולם, יוביסופט היא בעלת משרדים ואולפנים רבים ברחבי העולם.